Αθηναϊκή Ριβιέρα

Η **Αθηναϊκή Ριβιέρα**, γνωστή και ως **παραλιακή οδός Αθηνών - Σουνίου** ονομάζεται η ακτογραμμή 70 χιλιομέτρων στα νότια προάστια της Αθήνας, η οποία εκτείνεται από τον Πειραιά  ως το Σούνιο και το Λαύριο. Απέχει περίπου 20 λεπτά από την Ακρόπολη.

## Νεότερη ιστορία
Το 1954, η ''Καθημερινή'' δημοσίευσε ένα άρθρο υποστηρίζοντας πως η Γλυφάδα και η Βούλα θα μπορούσαν να γίνουν τόσο δημοφιλείς όσο και η Κυανή Ακτή της Γαλλικής Ριβιέρας μέσα στα επόμενα χρόνια. Το 1957, ο σχεδιασμός της ανάπλασης άρχισε να υλοποιείται με τη δημιουργία του συγκροτήματος Αστέρια στη Γλυφάδα ενώ τα επόμενα χρόνια άρχισε να γίνεται ιδιαίτερα δημοφιλής τόπος προορισμού ανάμεσα στους Αθηναίους και με τη βοήθεια του Ελληνικού Κινηματογράφου. Ωστόσο το έργο της ανάπλασης δεν προχώρησε περισσότερο.

## Περιοχές
Σύμφωνα με την επίσημη ιστοσελίδα του ΕΟΤ η Αθηναϊκή Ριβιέρα έχει πολλά σημεία ενδιαφέροντος όπως: η μαρίνα του Φλοίσβου στο Παλαιό Φάληρο, η Μαρίνα Ζέας στον Πειραιά, η Γλυφάδα, η Βούλα, η Βουλιαγμένη, η Βάρκιζα, το Λαγονήσι, η Σαρωνίδα, η Ανάβυσσος και το Σούνιο.

## Ανάπλαση

### Ελληνικό

Ο σχεδιασμός της ανάπλασης του πρώην Αεροδρομίου του Ελληνικού ως προς τη δημιουργία του Μητροπολιτικού Πόλου Ελληνικού - Αγίου Κοσμά (*The Ellinikon*) προβλέπει τη δημιουργία πολυτελών ξενοδοχειακών μονάδων, καζίνο και τουριστικών υποδομών στην περιοχή του πρώην, πλέον μη λειτουργικού αεροδρομίου, με σκοπό την αύξηση των επενδύσεων στην Ελλάδα και τη προσέλκυση τουριστικού ενδιαφέροντος στην Αθηναϊκή Ριβιέρα. Θα συμπεριλαμβάνει, μεταξύ άλλων, το *Ξενοδοχείο & Καζίνο Hard Rock* *Αθήνας*(en), το οποίο θα αποτελεί το πρώτο ενσωματωμένο ξενοδοχειακό συγκρότημα στην Ηπεριωτική Ευρώπη μόλις ολοκληρωθεί το 2027. Υπολογίζεται πως περίπου 10 δις ευρώ θα επενδυθούν για την ανάπλαση του Ελληνικού και της Αθηναϊκής Ριβιέρας τα επόμενα χρόνια. Τα έργα ανάπλασης έθεσαν τέλος στην πτώση των τιμών των ακινήτων σε σύγκριση με άλλες περιοχές της Αθήνας, ενώ οι μεσίτες (κυρίως από την Κίνα και την Τουρκία) δραστηριοποιούνται έντονα στις περιοχές γύρω από την Ριβιέρα.

Σύμφωνα με το Bloomberg, η περαιτέρω ανάπτυξη της Αθηναϊκής Ριβιέρας δύναται να υποστηρίξει την Ελληνική οικονομία, διπλασιάζοντας σχεδόν τα έσοδα της χώρας από την βιομηχανία του τουρισμού. Εκτιμάται ότι τα έργα ανάπλασης θα προσελκύσουν πολλούς επαγγελματίες της εστίασης και του ξενοδοχειακού κλάδου.

Στα σχέδια συμπεριλαμβάνονται πολυτελείς εγκαταστάσεις, η οποίες θα ενσωματώνουν στοιχεία του Ελληνικού πολιτισμού εντός της περιοχής του Ελληνικού και στις γύρω περιοχές, ωστόσο εν έτει 2019, δεν έχουν γνωστοποιηθεί περισσότερες λεπτομέρειες σχετικά με την ακριβή δομή του έργου, το οποίο θα πραγματοποιηθεί τα επόμενα χρόνια.

## Πρόσβαση
Με το τραμ:
* Γραμμή Τ6 από την πλατεία Συντάγματος (στάση «Σύνταγμα») προς τη Μαρίνα Αλίμου (στάση «Πικροδάφνη»).
* Γραμμή Τ7 απ΄ τον Πειραιά (στάση «Ακτή Ποσειδώνος») προς τη Βούλα (στάση «Ασκληπιείο Βούλας»).

Με τις λεωφορειακές γραμμές:
* Α1 Πειραιάς - Βούλα 
* Α2 Ακαδημία - Βούλα (μέσω Λ. Αμφιθέας)
* Β2 Σταθμός Μετρό Συγγρού-Φιξ - Άγιος Κοσμάς (μέσω Παραλιακής)
* 122 Σταθμός Μετρό Αργυρούπολη–Σαρωνίδα
* 123 Σαρωνίδα - Ανάβυσσος - Παλαιά Φώκαια.

## Κλίμα
Η Αθηναϊκή Ριβιέρα, της οποίας ένα μεγάλο μέρος βρίσκεται στη μητροπολιτική Αθήνα, έχει ζεστό κλίμα και είναι η θερμότερη περιοχή της ηπειρωτικής Ελλάδας και της ηπειρωτικής Ευρώπης, με μέση ετήσια θερμοκρασία που κυμαίνεται από 19.1 ως περίπου 20.7 βαθμούς Κελσίου. Από τα στοιχεία του κλιματικού άτλαντα της Εθνικής Μετεωρολογικής Υπηρεσίας για τον Πειραιά προκύπτει πως η Αθηναϊκή Ριβιέρα κατατάσσεται στα θερμά κλίματα στέπας σύμφωνα με την Κλιματική ταξινόμηση Κέππεν. Επίσης, από το δίκτυο των μετεωρολογικών σταθμών που ανήκουν στο Εθνικό Αστεροσκοπείο Αθηνών, η περιοχή της Αναβύσσου παρουσιάζει τη χαμηλότερη βροχόπτωση στην Αττική και στην ηπειρωτική Ελλάδα με περίπου 295 χιλιοστά υετού ετησίως.

## Παραπομπές


## Εξωτερικοί σύνδεσμοι

Κατηγορία:Αθήνα
Κατηγορία:Ακτές της Μεσογείου Θάλασσας